เฮลล์คิทเช่นไทยแลนด์
รายชื่อตอน > ตอนที่ 10: เชฟป้อมและเชฟอ๊อฟ จะมาเฆี่ยนทุกคน

ออกอากาศ 7 เมษายน 2567
หัวหน้าเชฟประจำสัปดาห์/โจทย์: ในสัปดาห์นี้ มีหัวหน้าเชฟคุมครัวพร้อมกันจำนวน 2 คน และมีการผสมผสานกันระหว่าง 2 โจทย์อาหารเช่นเดิม ดังนี้
เชฟอ๊อฟ/โจทย์อาหารเอเชียแนวผสมผสาน
เชฟป้อม/โจทย์อาหารไทยร่วมสมัย
ภารกิจส่วนบุคคล (Individual challenge): ในครั้งนี้ ทางรายการได้เชิญนักกีฬาเซปักตะกร้อทีมชาติไทยชุดเหรียญทองเอเชียนเกมส์ 2022 จำนวน 4 คน มาแสดงความสามารถในการเล่นกีฬาเซปักตะกร้อให้ผู้เข้าแข่งขันรับชม โดยมีนักกีฬาเซปักตะกร้อที่มา ดังนี้
เรืออากาศเอก ศิริวัฒน์ สาขา
เรืออากาศโท วิชาญ เต็มโคตร
มฤคินทร์ พันธ์มกร
จ่าอากาศเอก วรายุทธ จันทรเสนา
จากนั้นทั้งสองทีมจะต้องส่งตัวแทนครั้งละ 1 คน ให้ออกมาเตะตะกร้อให้ลงกล่อง โดยให้ทีมสีแดงเตะตะกร้อเพื่อเลือกประเภทอาหารไทย คือ ส้มตำปูปลาร้า ซุปหน่อไม้ ลาบปลาดุก หมกปลาซิว ต้มขมเครื่องในวัว และ แกงอ่อมไก่บ้าน และให้ทีมสีน้ำเงินเตะตะกร้อเพื่อเลือกสัญชาติอาหาร คือ เวียดนาม ฝรั่งเศส กัวเตมาลา อินเดีย ญี่ปุ่น และ อิตาลี จากนั้นให้แต่ละคู่ทำเมนูจากอาหารไทยผสมกับสัญชาติอาหารที่คู่นั้น ๆ เตะตะกร้อลง ภายในเวลา 45 นาที และเนื่องจากสีแดงมีสมาชิกน้อยกว่า ทีมสีแดงจะต้องทำจานสุดท้ายร่วมกันเพิ่มอีก 1 จาน
ผลการแข่งขัน:
| คู่ที่> คู่ที่.คู่ที่ | การแข่งขัน> ทีมสีแดง.อาหารไทย | การแข่งขัน> ทีมสีแดง.ผู้เข้าแข่งขัน | การแข่งขัน> ทีมสีแดง.คะแนน | การแข่งขัน> ทีมสีน้ำเงิน.คะแนน | การแข่งขัน> ทีมสีน้ำเงิน.ผู้เข้าแข่งขัน | การแข่งขัน> ทีมสีน้ำเงิน.สัญชาติ |
| --- | --- | --- | --- | --- | --- | --- |
| 1 | ซุบหน่อไม้ | เคอร์ | 2 | 3 | บิว | ญี่ปุ่น |
| 2 | ลาบปลาดุก | ลูกจรรย์ | 1 | 1 | เบียร์ | อิตาลี |
| 3 | หมกปลาซิว | จิ๊บ | 3 | 0 | มารวย | อิตาลี |
| 4 | ต้มขมเครื่องในวัว | จิ๊บ, เคอร์, ลูกจรรย์ | 2 | 3 | เก่ง | กัวเตมาลา |
| รวม | ชนะ | ชนะ | 8 | 7 | แพ้ | แพ้ |
ทีมที่ชนะรอบภารกิจ: ทีมสีแดง
รางวัล/บทลงโทษ:
ทีมชนะ (ทีมสีแดง): ได้ไปท่องเที่ยวแนวผจญภัยด้วยการโหนสลิงชมวิวทิวทัศน์ท่ามกลางธรรมชาติ (Zip line) ที่ Tree Top Adventure Park จังหวัดกาญจนบุรี
ทีมแพ้ (ทีมสีน้ำเงิน): ให้ทำ Amuse-Bouche (ของว่างพอดีคำ) เพื่อบริการลูกค้าทั้ง 100 คน โดยใช้โปรตีน 3 อย่าง ได้แก่ หอยเชลล์ กุ้ง และปลาแซลมอน รวมถึงน้ำผลไม้หลากรส และโยเกิร์ตจากประเทศฝรั่งเศส เป็นองค์ประกอบหลัก
บริการอาหารเย็น (Dinner service) ครั้งที่ 9: ในตอนนี้ เป็นการคุมครัวพร้อมกันของหัวหน้าเชฟ 2 คน จึงแบ่งการคุมครัวคนละฝั่ง โดยเชฟอ๊อฟคุมครัวทีมสีแดงเป็นหลัก ส่วนเชฟป้อมคุมครัวทีมสีน้ำเงินเป็นหลัก
| ประเภท | ประเภท | อาหารเรียกน้ำย่อย (Appetizer) | อาหารจานหลัก (Main Course)> เนื้อสัตว์ | อาหารจานหลัก (Main Course)> เครื่องเคียง | อาหารจานหลัก (Main Course)> ซอส | ของหวาน (Dessert) |
| --- | --- | --- | --- | --- | --- | --- |
| ผู้รับผิดชอบ | ทีมสีแดง | ลูกจรรย์ | เคอร์ | เคอร์ | เคอร์ | จิ๊บ |
| ผู้รับผิดชอบ | ทีมสีน้ำเงิน | มารวย | บิว | เก่ง | เก่ง | เบียร์ |
| เมนู | อาหารเอเชียแนวผสมผสาน |  Triple Tacos |  Wagyu Tenderloins |  Wagyu Tenderloins |  Wagyu Tenderloins |  Apple Crumble Hokkaido Cheesecake |
| เมนู | อาหารไทยร่วมสมัย |  ยำทวาย - ไก่คลุกงา |  ข้าวคลุกน้ำพริก - กุ้งแม่น้ำเผา - น้ำปลาหวาน |  ข้าวคลุกน้ำพริก - กุ้งแม่น้ำเผา - น้ำปลาหวาน |  ข้าวคลุกน้ำพริก - กุ้งแม่น้ำเผา - น้ำปลาหวาน |  ขนมโค |
จานพิเศษก่อนมื้ออาหาร: Seafood Amuse-Bouche
เหตุการณ์ในระหว่างการบริการ: ทั้งสองทีมมีปัญหาตั้งแต่จานเรียกน้ำย่อย โดยทีมสีน้ำเงิน มารวยทำจานทาโก้ส่งให้เชฟป้อมช้าเกินไป ทำให้จานยำทวายถูกส่งกลับ ส่วนทีมสีแดง มีไข่นกกระทาไหลเยิ้มในจานทาโก้ เชฟอ๊อฟจึงสั่งให้ลูกจรรย์กลับไปทำใหม่ ต่อมาทั้งสองทีมมีปัญหาในอาหารจานหลัก โดยทั้งบิวและเคอร์ทำเนื้อผิดมาตรฐานหลายครั้ง และเคอร์ยังทำซอสไหม้ด้วย ในที่สุด เนื้อของทั้งสองทีมก็หมดลงจนไม่สามารถบริการลูกค้าได้อีก เชฟป้อมและเชฟอ๊อฟจึงต้องเปลี่ยนเมนูให้ลูกค้าใหม่จากเนื้อเป็นกุ้งแทน จากนั้นทั้งคู่จึงพาบิวและเคอร์นำจานกุ้งไปบริการด้วยตนเองเพื่อขอโทษลูกค้า ส่วนของหวาน แม้ทั้งสองทีมจะไม่มีปัญหา แต่ในทีมสีน้ำเงิน เก่งและเบียร์เกิดความไม่พอใจ เพราะลูกค้าคนสุดท้ายไม่ยอมเรียกจานของหวานจากทีมของตนสักที จนทีมสีแดงนำจานของหวานไปบริการลูกค้าเสร็จก่อนแล้ว จึงเกิดความกังวลว่าพวกเขาจะแพ้ในรอบนี้ แต่ในที่สุด ทีมสีน้ำเงินก็รอจนลูกค้าคนสุดท้ายเรียกจานของหวานและบริการให้จนเสร็จสิ้น จากนั้น เชฟป้อมได้แจ้งว่า แม้ทีมสีแดงจะบริการลูกค้าเสร็จก่อน แต่ก็ไม่มีผลต่อการตัดสิน เพราะขึ้นอยู่กับลูกค้า ทั้งความพึงพอใจในการเรียกอาหาร และระยะเวลาในการรับประทานอาหาร นอกจากนี้ยังสอนทีมสีน้ำเงินว่า หากลูกค้าคนสุดท้ายยังไม่เดินออกจากภัตตาคาร จะต้องบริการให้เสร็จสมบูรณ์ ไม่ควรบ่นหรือแสดงความไม่พอใจ จากนั้นจึงสรุปผลการประเมินการทำงานว่า ทั้งสองทีมมีข้อผิดพลาดใกล้เคียงกัน จึงตัดสินให้ทั้งสองทีมเสมอกัน และให้ทั้งสองทีมไปประชุมกันเพื่อเสนอชื่อผู้เข้าแข่งขันทีมละ 1 คนมาให้คัดออก
ผลการบริการอาหารเย็น ครั้งที่ 9: เสมอกัน
การคัดออก (Elimination): เคอร์และบิวได้เสนอชื่อตนเอง โดยเคอร์อธิบายว่าตนเองทำเนื้อพลาด จนต้องเปลี่ยนเมนูให้ลูกค้าเป็นกุ้งแทน เชฟอ๊อฟเสริมอีกว่าเคอร์มีข้อผิดพลาดเรื่องความล่าช้าในการจัดการเนื้อและกุ้งด้วย ส่งผลให้ลูกค้าต้องรอนาน ส่วนบิวอธิบายว่าตนเองจัดการเนื้อผิดพลาดถึง 4-5 ครั้ง ทำให้เนื้อเสียมากถึง 7 ชิ้น และกล่าวเพิ่มเติมว่า ตนยอมรับในข้อผิดพลาด และมีความเป็นนักสู้ พร้อมแก้ไขข้อผิดพลาดนั้นโดยจะไม่ผิดพลาดซ้ำอีก จากนั้นเมื่อถูกถามว่าใครควรออก เคอร์มองว่าบิวควรถูกคัดออก เพราะเขาจัดการเนื้อผิดพลาดมากกว่าตนที่ผิดพลาดเพียง 3 ชิ้นสุดท้ายเท่านั้น ส่วนบิวก็มองว่าตนควรถูกคัดออกเช่นกัน เพราะตนทำพลาดจนไม่สามารถบริการเนื้อได้ครบ หลังจากที่คณะหัวหน้าเชฟปรึกษาหารือกันแล้ว ในตอนแรก เชฟป้อมได้ตัดสินให้ทั้งเคอร์และบิวออกจากการแข่งขันทั้งคู่ แต่หลังจากนั้น เชฟป้อมได้เสริมว่า ในการบริการอาหารเย็นทุกครั้งที่ผ่านมา ทั้งสองทีมใช้เวลาจัดการภายในครัวมากถึง 2 ชั่วโมง 30 นาที แต่ในครั้งนี้ ทั้งสองทีมใช้เวลาจัดการไม่ถึง 2 ชั่วโมง ดังนั้น เชฟป้อมจึงตัดสินใจใหม่ โดยไม่คัดผู้เข้าแข่งขันออกในครั้งนี้
ผู้ที่ถูกเสนอชื่อให้คัดออก: เคอร์ และ บิว
ผู้ที่ถูกคัดออก: ไม่มี
ความคิดเห็นของเชฟป้อม: "วันนี้ ถือว่าทั้งสองทีมมีพัฒนาการที่ดีมากขึ้น อยากให้ทั้งสองทีมมีกำลังใจที่จะสู้ต่อ หวังว่าครั้งหน้า เขาจะทำได้ดียิ่งขึ้นไปอีก"